Приложение № 3 към Заповед № РД09-873/02.11.2020 г.

**Обява за откриване на процедура чрез подбор**

Управляващият орган на Програма за развитие на селските райони за периода 2014-2020 обявява процедура чрез подбор на проектни предложения № BG06RDNP001-16.004 по подмярка 16.4 „Подкрепа за хоризонтално и вертикално сътрудничество между участниците във веригата на доставки“ от мярка 16 „Сътрудничество“ от Програма за развитие на селските райони 2014-2020 г.

Подпомагането по процедурата е насочено към проекти, които допринасят за постигане на целите, към които е насочена подмярката, а именно да се стимулира икономически обосновано развитие на къси вериги на доставки и местните пазари.

Допустими за подпомагане са Обединение за къса верига на доставки или Обединение за местен пазар.

Кандидатите са юридически лица, регистрирани по Търговския закон или дружества, учредени по смисъла на чл. 357 - 364 от Закона за задълженията и договорите (ЗЗД), които представят колективен проект за сътрудничество за изграждането и развитието на къса верига за доставки или за изграждане и развитие на местен пазар. За целите на подмярката се определят като „Обединение за къса верига на доставки”, като се добавя и конкретно име или „Обединение за местен пазар”, като се добавя и конкретно име, с цел лесно идентифициране на бенефициента при дейностите за популяризиране. Избраното от кандидата име се посочва и в ИСУН 2020.

Задължително е поне двама участника да си сътрудничат в обединението за къса верига на доставки или в обединението за местен пазар, най- малко единият от които да е земеделски стопанин. Участниците в обединенията, както и обединенията трябва да отговарят на определението за микро, малко или средно предприятие, съгласно Закона за малките и средните предприятия.

Участниците земеделски стопани и предприятия в областта на преработка на храни трябва да произвеждат продуктите, с които участват в обединението.

Проектите трябва да се изпълняват на територията на Република България.

Процедурата за предоставяне на безвъзмездна финансова помощ се осъществява с финансовата подкрепа на Европейския земеделски фонд за развитие на селските райони и с национални средства. Общият размер на безвъзмездната финансова помощ по настоящата процедура е в размер на 13 690 600 лв.

Максималният размер на безвъзмездната финансова помощ е 50 на сто от общите допустими разходи за изпълнение на проектното предложение.

Проектните предложения по процедурата могат да бъдат подадени от кандидатите чрез попълването на уеб базиран формуляр за кандидатстване и придружителните документи чрез Информационната система за управление и наблюдение на средствата от Европейските структурни и инвестиционни фондове за периода 2014 – 2020 г. (ИСУН 2020) с използването на Квалифициран електронен подпис (КЕП) на следния интернет адрес: <http://eumis2020.government.bg/>.

Кандидатите могат да задават допълнителни въпроси и да искат разяснения във връзка с Условията за кандидатстване до 3 седмици преди крайния срок за подаване на проектни предложения. Допълнителни въпроси могат да се задават само по електронната поща: [rdd@mzh.government.bg](mailto:rdd@mzh.government.bg), като ясно се посочва наименованието на процедурата за подбор на проекти.

Разясненията се дават по отношение на Условията за кандидатстване, не могат да съдържат становище относно качеството на проектното предложение и са задължителни за всички кандидати.

Пълният пакет документи по процедурата (Условията за кандидатстване, Условията за изпълнение и приложенията към тях) е публикуван на интернет адреса на Министерството на земеделието, храните и горите: [www.mzh.government.bg](http://www.mzh.government.bg) и на  Информационната система за управление и наблюдение на средствата от ЕС в България ИСУН2020: <https://eumis2020.government.bg/>.

**Крайният срок за подаване на проектни предложения е 17:30 часа на** **01.02.2021 г.**